REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/83-24

24. jul 2024. godine

B e o g r a d

Z A P I S N I K

TREĆE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 24. JULA 2024. GODINE

Sednica je počela u 16,00 časova.

Sednicom je predsedavala Nevena Đurić, predsednica Odbora.

Sednici su prisustvovali: Jadranka Jovanović, Ljubica Vraneš, Nataša Jovanović, Lepomir Ivković, Branko Miljuš, Ivana Rokvić, Vladimir Đorđević, Nebojša Bakarec, Zoran Lutovac, Marko Atlagić, Jovan Janjić , članovi Odbora.

Sednici su prisustvovali: Branimir Jovanović, Emeše Uri, Rastislav Dinić, Dušan Marić, zamenici članova Odbora.

Pored članova Odbora, sednici su prisustvovali Dejan Ristić, ministar informisanja i telekomunikacija i Dejan Stojanović iz Sektora za informisanje i medije.

Pre prelaska na utvrđivanje dnevnog reda, predsedavajuća je konstatovala da sednici prisustvuje 16 narodnih poslanika i da su ispunjeni uslovi za rad i punovažno odlučivanje.

Takođe, podsetila je članove da je potrebno da se pridržavaju vremena za raspravu u skladu sa članom 75. Poslovnika Narodne skupštine, kao i da je sednica sazvana u roku kraćem od 3 dana u skladu sa članom 72. stav 3. Poslovnika Narodne skupštine, kako bi Odbor mogao da razmotri amandmane podnete na Predlog zakona o izmenama Zakona o privremenom uređivanju načina naplate takse za javni medijski servis.

Na predlog predsedavajuće, članovi Odbora su glasanjem (12 „za“, 1 „protiv“, 1 „uzdržano“, 2 „nije glasalo“ ) usvojili sledeći

**D n e v n i r e d:**

1. Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u pojedinostima.

Odbor je većinom glasova (11 „za“, nema protiv, nema uzdržanih, 5 „nije glasalo) usvojio:

* Zapisnik Prve sednice Odbora za kulturu i informisanje, održane 02. aprila 2024. godine.

**PRVA TAČKA DNEVNOG REDA**: Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u pojedinostima.

Predsedavajuća je obavestila članove da sednici prisustvuje i ministar informisanja i telekomunikacija, gospodin Dejan Ristić, kao i gospodin Dejan Stojanović iz Sektora za informisanje i medije, koje je tom prilikom pozdravila.

Takođe, obavestila je članove Odbora da je na Predlog zakona o izmenama Zakona o privremenom uređivanju načina naplate takse za javni medijski servis podneto ukupno 27 amandmana, kao i to da je dobijeno Mišljenje Vlade Republike Srbije na podnete amadmane.

Vlada je predložila Narodnoj skupštini da odbije sledeće amandmane:

* Na član 1. koji su zajedno podneli narodni poslanici: Marinika Tepić, Dragan Đilas, Goran Petrović, Peđa Mitrović, Borko Stefanović, Jelena Milošević, Irena Živković, Jelena Spirić, Željko Veselinović, Sonja Pernat, Dušan Nikezić, Dalibor Jekić, Branko Miljuš, Mila Popović, Tatjana Pešić i Đorđo Đorđić.
* Na član 1. koji su zajedno podneli narodni poslanici: Vojislav Mihajlović i Vladimir Đorđević.
* Na član 1. koji su zajedno podneli narodni poslanici: Aleksandar Jovanović, Danijela Nestorović, Milica Marušić Jablanović, Dragan Jonić i Goran Petković.
* Na član 1. koji su zajedno podneli narodni poslanici: Zdravko Ponoš, Stefan Janjić, dr Tijana Perić Diligenski, prof. dr Dragan Delić, prof. dr Slobodan Cvejić, dr Tatjana Marković Topalović i Slobodan Petrović.
* Na član 1. koji je podneo narodni poslanik Marijan Rističević.
* Na član 1. koji su zajedno podneli narodni poslanici: Srđan Milivojević i Dragana Rakić.
* Na član 1. koji su zajedno podneli narodni poslanici: Borislav Novaković, Ivana Rokvić, Đorđe Stanković, Uroš Đokić, Ana Jakovljević, Slavica Radovanović, Ana Eraković, Snežana Rakić, Aleksandar Ivanović, Žarko Ristić, Miloš Parandilović i Dragan Ninković.
* Na član 1. koji su zajedno podneli narodni poslanici: Zoran Lutovac, Filip Tatalović, Nenad Mitrović, Dragana Rašić, dr Ksenija Marković i Nebojša Novaković.
* Na član 2. koji su zajedno podneli narodni poslanici: Marinika Tepić, Dragan Đilas, Goran Petrović, Peđa Mitrović, Borko Stefanović, Jelena Milošević, Irena Živković, Jelena Spirić, Željko Veselinović, Sonja Pernat, Dušan Nikezić, Dalibor Jekić, Branko Miljuš, Mila Popović, Tatjana Pašić i Đorđo Đorđić.
* Na član 2. koji su zajedno podneli narodni poslanici: Vojislav Mihajlović i Vladimir Đorđević.
* Na član 2. koji je podneo narodni poslanik Vladimir Pajić
* Na član 2. koji su zajedno podneli narodni poslanici: Aleksandar Jovanović, Danijela Nestorović, Milica Marušić Jablanović, Dragan Jonić i Goran Petković.
* Na član 2. koji su zajedno podneli narodni poslanici: Zdravko Ponoš, Stefan Janjić, dr Tijana Perić Diligenski, prof dr Dragan Delić, prof. dr Slobodan Cvejić, dr Tatjana Marković Topalović i Slobodan Petrović.
* Na član 2. koji je podneo narodni poslanik Marijan Rističević.
* Na član 2. koji su zajedno podneli narodni poslanici: Srđan Milivojević i Dragana Rakić.
* Na član 2. koji su zajedno podneli narodni poslanici: Borislav Novaković, Ivana Rokvić, Đorđe Stanković, Uroš Đokić, Ana Jakovljević, Slavica Radovanović, Ana Eraković, Snežana Rakić, Aleksandar Ivanović, Žarko Ristić, Miloš Parandilović i Dragan Ninković.
* Na član 2. koji su zajedno podneli narodni poslanici: Zoran Lutovac, Filip Tatalović, Nenad Mitrović, Dragana Rašić, dr Ksenija Marković i Nebojša Novaković.
* Na član 2. koji su zajedno podneli narodni poslanici: Radomir Lazović, doc. dr Biljana Đorđević, Robert Kozma, prof. dr Đorđe Pavićević, Natalija Stojmenović, doc. dr Rastislav Dinić, Marina Mijatović i Bogdan Radovanović.
* Na član 3. koji su zajedno podneli narodni poslanici: Marinika Tepić, Dragan Đilas, Goran Petrović, Peđa Mitrović, Borko Stefanović, Jelena Milošević, Irena Živković, Jelena Spirić, Željko Veselinović, Sonja Pernat, Dušan Nikezić, Dalibor Jekić, Branko Miljuš, Mila Popović, Tatjana Pašić i Đorđo Đorđić.
* Na član 3. koji su zajedno podneli narodni poslanici: Aleksandar Jovanović, Danijela Nestorović, Milica Marušić Jablanović, Dragan Jonić i Goran Petković.
* Na član 3. koji su zajedno podneli narodni poslanici: Zdravko Ponoš, Stefan Janjić, dr Tijana Perić Diligenski, prof. dr Dragan Delić, prof. dr Slobodan Cvejić, dr Tatjana Marković Topalović i Slobodan Petrović.
* Na član 3. koji je podneo narodni poslanik Marijan Rističević.
* Na član 3. koji su zajedno podneli narodni poslanici: Srđan Milivojević i Dragana Rakić.
* Na član 3. koji su zajedno podneli narodni poslanici: Borislav Novaković, Ivana Rokvić, Đorđe Stanković, Uroš Đokić, Ana Jakovljević, Slavica Radovanović, Ana Eraković, Snežana Rakić, Aleksandar Ivanović, Žarko Ristić, Miloš Parandilović i Dragan Ninković.
* Na član 3. koji su zajedno podneli narodni poslanici: Zoran Lutovac, Filip Tatalović, Nenad Mitrović, Dragana Rašić, dr Ksenija Marković i Nebojša Novaković.
* Na član 3. koji su zajedno podneli narodni poslanici: Radomir Lazović, doc. dr Biljana Đorđević, Robert Kozma, prof. dr Đorđe Pavićević, Natalija Stojmenović, doc. dr Rastislav Dinić, Marina Mijatović i Bogdan Radovanović.

Vlada je predložila Narodnoj skupštini da prihvati sledeći amandman:

* Na član 3. koji je podnela narodna poslanica Nevena Đurić.

Nakon toga, predsedavajuća je reč prepustila predstavnicima Ministarstva informisanja i telekomunikacija.

Ministar informisanja i telekomunikacija, Dejan Ristić, poželeo je uspešan rad svim članovima Odbora za kulturu i informisanje i izrazio je nadu da će u narednom mandatnom periodu zajedno raditi i unapređivati oblast javnog informisanja.

Nakon toga, reč je dobio narodni poslanik Zoran Lutovac, koji je istakao da je glasao protiv usvajanja dnevnog reda zato što smatra da nije praksa da se sednice odbora zakazuju povodom rasprave o amandmanima. Smatra da o amandmanima treba da se izjasni Odbor za ustavna pitanja i zakonodavstvo.

Predsedavajuća ga je uputila na to da se svi zakoni, koji se raspravljaju u načelu, prvobitno raspravljaju u pojedinostima ukoliko postoje amandmani na taj zakon u okviru odbora iz nadležnosti, odnosno da se zakon u pojedinostima razmatra u okviru matičnih odbora. Nakon toga o zakonu se izjašnjava i Odbor za ustavna pitanja i zakonodavstvo, koji donosi konačnu odluku.

Gospodin Lutovac smatra kako je na prethodnoj Sednici Odbora, po pitanju navedenih amandmana, sve obrazloženo.

Nataša Jovanović se kritički osvrnula na optužbe na račun vladajuće koalicije, kao i na, prema njenom mišljenju, lošu statistističku procenu vezanu za javni medijski servis. Smatra da predstavnici opozicije nisu skloni tome da prave distinkciju stranačkih od državnih funkcija. Navela je kako smatra da su upravo predstavnici vladajuće stranke na javnom medijskom servisu imali niz neprijatnih situacija. Takođe, smatra da javni medijski servis nije objektivan kada se radi o predsedniku Republike Srbije Aleksandru Vučiću i Srpskoj naprednoj stranci. Dodala je da razume kako je to uređivačka politika javnog medijskog servisa i da je Srpska napredna stranka suočena sa tim, za razliku od nekih koji imaju svoje „tajkunske medije koji se finansiraju iz različitih izvora“. Slaže se sa mišljenjem Vlade po pitanju odbijanja navedenih amandmana i navodi da će glasati da se prihvati da Zakon stupi na snagu.

Ivana Rokvić je uputila kritiku predsednici Odbora i izrazila mišljenje da treba da sankcioniše korišćenje vremena za teme koje nisu na dnevnom redu. Navela je da, kada se radi o Predlogu izmene Zakona, poziva se na član 97. tačka 10. što je ustavni osnov da Republika Srbija uređuje i obezbeđuje sistem u oblasti javnog informisanja. Dalje, navodi da RTS ne obavlja svoju osnovnu funkciju, a to je istinito i blagovremeno informisanje građana. Smatra da se povećanje takse od 16,6% predstavlja kao mali iznos, a da kada se to pomnoži sa brojem električnih brojila kojih ima 3 700 000, dođe se do iznosa od 1 500 000 evra mesečno samo od povećanja takse, a ukupan iznos novca od pretplate na mesečnom nivou iznosi 11 036 000 evra. Postavlja pitanje gde odlazi novac RTS – a od pretplate. Dalje, postavlja pitanje kako je RTS utvrdio koliko košta distribucija, s obzirom da se taksa plaća kroz račune EPS – a pri čemu se kao razlog navodi to da su utvrđeni troškovi slanja računa. Postavila je pitanje ministru, (koristeći se citatom sadašnjeg predsednika Republike Srbije iz 2005. godine o postavljanju električnih brojila na štale i problemu plaćanja pretplate na javni medijski servis kao rezultat toga) da li se našlo rešenje sa obzirom da se taksa povećala treći put.

Ministar Dejan Ristić odgovorio je na postavljeno pitanje, navodeći da su po zakonu svi koji su imali izuzeće od naplate takse za javni medijski servis izuzeti bez ikakvih troškova i da takvih slučajeva više nema. Dodao je da Ministarstvo informisanja i telekomunikacija za sada nema evidenciju o tome da je ostao neki građanin Republike Srbije koji nije iskoristio to pravo.

Prof. dr Jovan Janjić izjavio je da se izjasnio protiv podnetog Predloga zakona o izmenama Zakona o privremenom uređivanju načina naplate takse za javni medijski servis i da shodno tome ne vidi potrebu da se izjašnjava o predloženim amandmanima. Takođe, ostaje pri tome da taksu ne treba povećavati i da je treba ukinuti sve dok građani koji plaćaju javni medijski servis ne budu imali uvid na koji način se troše ta finansijska sredstva, kao i dok RTS ne bude zastupao interese svih građana Republike Srbije.

Dejan Stojanović iz Sektora za informisanje i medije istakao je da su navodi narodne poslanice Ivane Rokvić tačni u tom smislu da je situacija sa plaćanjem pretplate za brojila na objektima poput štala itd. postojala na početku primene Zakona o javnim medijskim servisima. Naveo je situaciju gde su građani, pre nego što se električno brojilo uzelo kao parametar za naplaćivanje takse za javni medijski servis, otvarali električna brojila za različite objekte, poput garaža, štala itd. nakon čega se došlo do toga da taj problem treba rešiti. Dalje navodi da je nakon toga preko 40 000 brojila oslobođeno plaćanja takse. Takođe, građanima je omogućeno da se za objekte u kojima ne koriste električnu energiju, kao što su neke pomoćne zgrade itd, odnosno gde potrošnja struje tokom godine ne prelazi 300 kilovata, oslobode takse. Zaključuje da su svi građani, koji ispunjavaju zakonom predviđene uslove, oslobođeni plaćanja takse za javni medijski servis. Navodi da svaka država, pa i naša, može da izabere kako će da finansira javni medijski servis – iz budžeta ili iz naplate takse. Uglavnom zemlje koje imaju mali broj stanovnika pribegavaju finansiranju iz budžeta, zato što bi nameti raspoređeni na tako mali broj stanovnika bio preveliki. Takođe, navodi da je najveća zamerka kada se radi o Zakonu o javnim medijskim servisima da ako se sredstva budu davala iz budžeta to će biti uticaj na uređivačku politiku – u tom smislu nađeno je rešenje da građani budu obveznici plaćanja takse i da na taj način imaju uticaj na različite načine (npr. kroz javne rasprave). Navodi takođe da ima utisak da je kritički stav uglavnom usmeren samo na RTS, da je usmeren samo na jednu vrstu programa a to je informativni i da niko nije pričao o kulturnom, sportskom, zabavnom programu itd.

Lepomir Ivković pohvalio je javni medijski servis i istakao koliko zadovoljstva pruža u umetničkom, naučnom, sportskom i zabavnom programu svim građanima Republike Srbije. Uputio je kritiku kolegama iz opozicije zbog toga što, po njegovom mišljenju, koriste svaku temu i svaki trenutak da sakupe političke poene – pa čak i poskupljenje takse za RTS koja na mesečnom nivou iznosi oko 50 dinara, iznos koji upoređuje sa dve nepopušene cigarete mesečno i donosi zaključak da se današnja rasprava zapravo vodi zbog dve cigarete. Navodi kako ga je narodni poslanik Aleksandar Jovanović nazvao „Vučićevim poltronom“ i nadovezao se da je po profesiji glumac i da je poslednji put na RTS – u imao jedan snimajući dan pre više od dve godine za seriju „Kamiondžije“. Istakao je da je u toj seriji učestvovao na predlog kolege i prijatelja, a političkog istomišljenika pripadnika opozicije, Tihomira Stanića, kojem se javno zahvaljuje zbog toga što mu je tu priliku omogućio. Naveo je da je RTS pružio građanima veliko zadovoljstvo time što je prenosio Evropsko prvenstvo u fudbalu kao i Vimbldon i pozdravio predstojeće emitovanje Olimpijskih igara i zaključuje da smatra da na temu poskupljenja takse za javni medijski servis više ne treba diskutovati i da treba prihvatiti predlog Vlade, kao i to da podržava stav Vlade da se odbiju navedeni amandmani.

Ivana Rokvić postavila je pitanje gospodinu Dejanu Ristiću da li ukoliko neko ima dva brojila to znači da samo ono koje se ne koristi može da bude oslobođeno od pretplate za javni medijski servis. Takođe, upitala je šta rade ljudi koji troše struju, koriste brojilo, ali nemaju televizor. Takođe navodi da ne podržava to što, po njenom mišljenju, informativni program RTS – a nije objektivan i favorizuje predstavnike Srpske napredne stranke.

Dejan Ristić je na pitanje gospođe Rokvić odgovorio da ukoliko jedan građanin Republike Srbije ima više stambenih jedinica u svom vlasništvu, a živi samo u jednom dok ostale izdaje, on je obveznik plaćanja za sve te stambene jedinice. Takođe, ukoliko poseduje stambenu jedinicu u kojoj niko ne živi tokom cele godine, ili živi mestimično, ima pravo na oslobađanje od takse ukoliko potrošnja električne energije ne prelazi 300 kilovata tokom godine i dodaje da za to postoji samo jedan uslov, a to je da postoji obaveza da se svake godine podnese zahtev za oslobađanje od plaćanja takse i podnosi se u tekućoj za narednu godinu, jer se pravo na oslobađanje dokazuje potrošnjom struje u tekućoj godini. Dalje, odgovorio je i na drugo pitanje navodeći da ukoliko bi u bilo kojoj oblasti privrede, ili u okviru bilo koje druge obaveze koju građani imaju, dali dozvolu da građani biraju šta će da plaćaju oni bi iz različitih razloga (npr. politička pripadnost) odbijali da plate. Navodi da u celoj Evropi taksu za javni servis plaćaju svi obveznici plaćanja takse. Takođe, osvrćući se na komentar gospođe Rokvić po pitanju plaćanja takse preko računa EPS – a, naveo je da princip slanja 3 700 računa svim građanima radi plaćanja takse nije primenljiva. Ukoliko taksa ne bi bila plaćena (pre je iznosila 299 dinara) posle 6 meseci bi se pokrenuo postupak prinudnog izvršenja i to ne bi bilo isplatljivo s obzirom da bi se tada radilo o cifri od oko 1800 dinara od naplate takse, pri čemu bi samo troškovi izvršioca te naplate iznosili 7 – 8000 dinara. Upitao je da li je to efikasnije od 3% koji su plaćeni distributeru električne energije da on to uradi u ime naplatioca takse (javni medijski servis).

Zoran Lutovac je naveo da navođenje primera drugih država po pitanju plaćanja takse nije primenljivo na našu državu jer su informativni programi tih drugih država u funkciji javnog servisa a ne jednog čoveka i jedne partije. Naveo je da sa zadovoljstvom gleda Treći program (RTS) i pojedine emisije iz oblasti kulture i obrazovanja, ali smatra da informativni program nije gledljiv kao i to da bi informativni program RTS – a trebalo da plaćaju samo članovi SNS – a - „jer je to njihov bilten“ – i da onda nije problem da ostali građani plaćaju ostale programe.

Predsednica Odbora Nevena Đurić prokomentarisala je ovu izjavu gospodina Lutovca rekavši da joj je žao što i u ovoj prilici i na ovu temu građane deli na članove neke partije i one koji to nisu i da su za nju svi pre svega građani Republike Srbije i po pitanju prava i po pitanju obaveza.

Branko Miljuš smatra kako ne treba trošiti vreme na druge teme već da treba da se priča o amandmanima koji su na dnevnom redu. Naveo je da je podnet veliki broj amandmana, ali da se svi oni baziraju na jednoj činjenici a to je da RTS ne obavlja svoju zakonom definisanu ulogu. Naveo je da je cela ta tema bila obrađena na prethodnoj sednici i da ne želi da oduzima vreme i ponavlja sve što je tada rečeno. Pomenuo je Izveštaj Evropske komisije o vladavini prava, koji takođe priča o problemu medija, kao i da bi monitoring programa RTS – a ustanovio da njime dominiraju ljudi koji su na vlasti. Dalje navodi kako je jasno da se od povećanja naplate takse za javni servis neće odustati, ali podseća na to da su predstavnici sadašnje vlasti obećali da će taksu zapravo ukinuti. Prokomentarisao je i to da je zanimljivo kako je samo amandman podnet od strane narodne poslanice Nevene Đurić prošao kroz Vladu, zaključivši da je to pritisak da se taksa naplati što pre.

Nevena Đurić je naglasila da je amandman podnela kako bi Zakon stupio na snagu ranije, odnosno da bi se taksa naplaćivala od 1. avgusta, radi lakšeg obračuna računa za struju.

Branko Miljuš se za kraj obratio ministru Dejanu Ristiću podsetivši ga na problem bezbednosti novinara na koji je ukazala Evropska komisija o vladavini prava, dalje, podsetio je na 183 napada na novinare u prethodnoj godini i izneo je molbu ministru da iskoristi svoj autoritet i pomogne u slanju poruke da je bezbednost svih novinara jednako važna, kao i da utiče na to da se dobije snimak napada na novinara Vuka Cvijića.

Vladimir Đorđević istakao je da će glasati protiv Predloga zakona i da smatra da je taksa za javni medijski servis besmislena. Naveo je da poziva predsednika Republike Srbije da održi datu reč i ukine pretplatu na javne medijske servise jer je on jedini koji to može.

Marko Atlagić navodi da se komentar o etiketiranju pojedinih medija koje je pomenuo gospodin Branko Miljuš odnosi na njega i da stoji iza tvrdnje da je N1 medij kojem bi „pozavideo Gebels“. Tvrdi i da će stajati iza te izjave sve dok N1 ne promeni svoju uređivačku politiku. Kao primer navodi da je samo jednom predstavniku Srpske napredne stranke, a radi se o predsedniku Republike Srbije Aleksandru Vučiću, upućeno oko 460 najgorih uvreda. Takođe, navodi i da je još od 2012. godine na Sednicama Narodne skupštine Republike Srbije uvek branio novinare, ali i naglašava da novinari moraju da se pridržavaju zakona, dobre novinarske prakse i moralnog kodeksa i postavlja pitanje koliko novinara to zaista radi. Rekao je da i pored nekih sitnih zamerki smatra da RTS ima pristojan program. Zaključuje time da će uvek osuditi svaki atak na novinare, ali i da ima novinara koji iznose toliko dezinformacija i koji treba da se zapitaju da li time možda izazivaju građane.

Vladimir Pajić je uputio kritiku na ovakav zaključak gospodina Atlagića, navodeći da takva izjava nije u redu i da saopštavanje novinara treba da bude slobodno.

Nebojša Bakarec uputio je kritiku na amandmane koje su podneli predstavnici opozicije i koji u sebi sadrže samo reči „briše se“. Kao odgovor na navode o napadima na novinare naveo je primer da su prostorije Srpske napredne stranke napadnute 80 puta od strane simpatizera opozicije, dalje, navodi i napade na aktiviste Srpske napredne stranke i targetiranje svih novinara koji opoziciji nisu po volji – napadi na Dragana Vučićevića, Dejana Milovanovića itd. Dalje, kao primer navodi i upad predstavnika opozicije u zgradu RTS – a 2019. godine. Kao odgovor na pitanje o tome gde odlazi novac od pretplate na javni medijski servis, konkretno u ovom slučaju RTS – a, navodi da odlazi na ogromne plate Olivere Kovačević, Tatjane Manojlović, kao i na plate mnogih ljudi koje je sadašnja opozicija zaposlila, iako nisu ispunjavali uslove, kada je bila na vlasti.

Vladimir Pajić navodi da je Zakon o RTS pretplati bio problematičan još prvi put kada je donet i kako je i tada postojao veliki otpor javnosti, kao i to da su ljudi naviknuti da plaćaju tu pretplatu samo zato što je on provučen kroz račun za struju. Smatra da zakon, ako je dobar, ne bi trebalo da bude selektivan i da na osnovu toga Zakon o izuzeću pravi ogroman problem. Takođe, ističe da je nakon ovog poskupljenja trebalo postaviti pitanje građanima da li žele da plaćaju pretplatu i dalje i da je bio pogodan trenutak za to s obzirom da se ugovor sa Elektrodistribucijom obnavlja u datom periodu. Dalje, ističe da taksa i porez nisu ista stvar i da u ovom slučaju naročito ne treba da se tretiraju isto, zato što su takse parafiskalni nameti i svaka ozbiljna država se trudi da ih izbegne. Naglašava da smatra da je propuštena prilika da se tako nešto uradi i da se amandman koji je podneo ticao upravo toga – da cena takse bude simbolična, smatrajući to najboljim rešenjem, jer će tako građani zadržati ideju o tome da učestvuju u finansiranju javnog medijskog servisa a da ta cena ne utiče na njihov budžet. Smatra da postoji i jedan mnogo veći problem a to je da s obzirom na to da distributer sredstava od TV pretplate dobija 3% postoji mogućnost da će građani u budućnosti finansirati privatne firme koje se bave distribucijom električne energije, a ne funkcionisanje javnog medijskog servisa.

Ivana Rokvić reagovala je na navode gospodina Bakareca, insistirajući na izvinjenju. Navela je da sebi nikad ne bi dozvolila da čita novine poput „Informera“ i da je umesto navoda kako je podatke pronašla u tim novinama trebalo da je pita odakle ih ima. Napominje da tamo nisu objavljeni podaci o tome zbog čega su građani Republike Srbije platili 14 000 000 dinara za emisiju na RTS – u koja se nikada nije emitovala, potom preskup filmski i serijski program, saradnju sa privatnim produkcijama, grafiku za Mundijal, preskup internet portal itd. Zaključuje da izvinjenje od gospodina Bakareca ne traži zbog navođenja „Informera“ kao njenog izvora informacija već zbog toga što stranka kojoj ona pripada nikada nije tukla ni jednog novinara, nije upadala u RTS i nikada nije izvršila nasilje dodajući da Narodni pokret Srbije nikada nije bio na vlasti.

Nataša Jovanović smatra da je izlaganje gospodina Pajića bilo veoma ozbiljno, ali ipak da je njegova tvrdnja na kraju izlaganja zvučala kao „teorija zavere“. Smatra da se iza toga kriju ozbiljni napadi na Elektroprivredu Srbije i da pritom ne misli na njega lično, već na pojedine predstavnike opozicije. Navodi da je Elektroprivreda Srbije ove godine stabilan sistem, za razliku od perioda kada su stranke bivšeg režima bile na vlasti, i da je to ostvareno uz pomoć, između ostalog, i odgovornog pristupa resorne ministarke Dubravke Đedović, Vlade Republike Srbije kao i strukturnih promena koje su započete u Elektroprivredi Srbije. Naglašava da insinuacije da će neko da proda Elektroprivredu, odnosno delove elektrodistributivne mreže, nisu dobre i da je stanje zapravo potpuno drugačije.

Dejan Ristić, ministar informisanja i telekomunikacija, dao je nekoliko dodatnih informacija u vezi primene ovog Zakona u kontinuitetu kao i predloženih izmena. Naveo je da se taksa koristi za 2 javna servisa: RTS i RTV, pri čemu 70% takse dobija RTS a 30% RTV. Dalje navodi to da su prethodnih godina ukinuta budžetska davanja za RTS kako se ne bi direktno niti indirektno uticalo na uređivačku politiku. Što se tiče RTV, budući da je ona specifičan javni servis koji program emituje na 16 jezika (srpskom i na jezicima nacionalnih manjina) i kao takav je jedinstven u Evropi, još uvek postoji dotacija države koja iznosi 900 000 000 godišnje (Ministarstvo informisanja i telekomunikacija svakog meseca RTV – u doznači 75 000 000 dinara). Takođe navodi kako ovaj zakon ima za cilj da obezbedi materijalnu samostalnost ta dva javna servisa. Smatra da je ovo povećanje iznosa takse za 50 dinara, s obzirom na to da je prvo nakon 4 godine, simbolično i veruje da neće predstavljati opterećenje za građane. Što se tiče uređivačke politike, navodi da će se uskoro pristupiti formiranju Radne grupe za izradu Zakona o javnim medijskim servisima i zamolio je sve prisutne narodne poslanike, ali i čitavu javnost, strukovna udruženja, novinare i sve zainteresovane da se aktivno uključe kako bi taj zakon bio kvalitetniji. Takođe, ističe da je bezbednost novinara veoma bitno pitanje i navodi kako je u više navrata javno govorio o tome da je bezbednost novinara neprikosnovena, da svi novinari u Republici Srbiji moraju biti zaštićeni i da ni na jedan način ne smeju trpeti posledice svog rada. S druge strane, insistira na profesionalizmu, odgovornosti i poštovanju etičkog kodeksa. Dalje, navodi kako insistira na dijalogu i da je taj dijalog pokrenuo već prvih dana po stupanju na dužnost. Navodi da je prvi Ministar informisanja i telekomunikacija koji je otišao i tražio sastanak u Nezavisnom udruženju novinara Srbije, Nezavisnom društvu novinara Srbije, Udruženju novinara Srbije, Društvu novinara Vojvodine, u KOMNET – u itd. Ističe da u Republici Srbiji deluje više od 2000 sredstava javnog informisanja i 76 registrovanih novinarskih udruženja. Navodi i to da je u slučaju Vuka Cvijića Ministarstvo informisanja i telekomunikacija reagovalo odmah. Takođe, ističe, pozivajući se na podatke iz analize NUNS – a i UNS – a, da je u prvoj polovini tekuće godine zabeleženo za oko 40% manje napada na novinare. Pominje i i Izveštaj saveta za štampu o poštovanju etičkog kodeksa u kojem se navodi da su brojke kršenja etičkog kodeksa „zastrašujuće“ velike. Dodaje da, s obzirom na to da Ministarstvo ima vrlo svedene nadležnosti po Zakonu o javnom informisanju i medijima, ono može da reaguje samo pokretanjem prekršajnih postupaka, što redovno i čini. Navodi kako je po stupanju na dužnost tražio da se uradi analiza sprovođenja javnih konkursa na lokalnom nivou i da od 156 lokalnih samouprava 41 nije u tom trenutku sprovela javni konkurs u medijskoj sferi i da su svi oni dobili pisani nalog da to učine bez odlaganja. Takođe, sa UNS – om i NUNS – om je urađena desetogodišnja analiza javnih konkursa na lokalnom nivou. Dodaje da je, u skladu sa Zakonom, Ministarstvo sprovelo svoje konkurse na nacionalnom nivou – ukupno 1139 projekata, od kojih su komisije prihvatile 471, da je za podršku medijima na nacionalnom nivou u tekućoj godini uloženo 337 000 000, što je za 27 000 000 više nego prošle godine. Iskoristio je priliku da podeli informaciju da je 11. juna bio u Jagodini na komemoraciji povodom godišnjice ubistva novinara Milana Pantića, kao i to da je prvi ministar informisanja i telekomunikacija koji je to učinio 23 godine nakon njegovog ubistva, što je još jedan pokazatelj želje za dijalogom. Zaključuje time da predložene izmene i dopune zakona za cilj imaju jačanje materijalne samostalnosti oba javna medijska servisa, da zakoni ne tretiraju njihovu uređivačku politiku već će tretirati Zakon o javnim servisima u određenom segmentu i ponovo poziva sve zainteresovane na učešće u izradi nacrta tog Zakona kako bi se izradio jedan zakon koji će biti primeran jednom evropskom demokratskom društvu kakvo jesmo i kakvo težimo da budemo.

Predsedavajuća je dala predlog da se Odbor izjasni da će o amandmanima odlučivati u dva glasanja, odnosno o amandmanima koje je Vlada Republike Srbije:

1. Predložila da se odbiju
2. Predložila da se prihvate

što je Odbor većinom glasova usvojio (14 „za“, nema protiv, nema uzdržanih, 1 „nije glasao“).

1. Odbor je odlučio da predloži Narodnoj skupštini da odbije navedene amandmane (2 „za“, 3 „protiv“, nema uzdržanih, 10 „nije glasalo“).
2. Odbor je odlučio da predloži Narodnoj skupštini da prihvati navedeni amandman (10 „za“, nema protiv, nema uzdržanih, 5 „nije glasalo“)

Odbor je većinom glasova za izvestioca Odbora na Sednici Narodne skupštine za Predlog zakona o izmenama zakona o privremenom uređivanju načina naplate takse za javni medijski servisu pojedinostima odredio Nevenu Đurić, predsednicu Odbora (10 „za“, 1 „protiv“, nema uzdržanih, 4 „nije glasalo“)

Sednica je završena u 17:35 časova.

SEKRETAR PREDSEDNIK ODBORA

Dana Gak Nevena Đurić